
Politik om whistleblowerordning i DanPilot 


Formål med whistleblowerordningen 
DanPilot ønsker en åben virksomhedskultur, hvor alle kan stå frit frem og indberette mistanke 
om uregelmæssigheder eller ulovligheder vedrørende DanPilots medarbejdere, ledelse, 


bestyrelse og andre interessenter. 


DanPilots ansatte vil ofte være de første til at opdage uregelmæssigheder eller svigagtig adfærd. 


Det viser sig dog tit, at de fleste er tilbageholdende med at gå videre med deres mistanke. 


I erkendelse heraf, har DanPilot valgt at oprette en whistleblowerordning, hvor alle 
medarbejdere kan indberette overtrædelser eller undladelser i forhold til lovgivning samt andre 


alvorlige og følsomme forhold. 


Formålet med DanPilots whistleblowerordning er, at medarbejderne og øvrige personer i 
fortrolighed kan foretage indberetninger til en upartisk enhed, hvis der er begrundet mistanke 
om: 
+ overtrædelser af EU-retten inden for en lang række specifikke områder og 
+ alvorlige lovovertrædelser eller øvrige alvorlige forhold, som f.eks. kan påføre økonomisk 
tab eller på anden måde alvorligt skade DanPilot og dets omdømme eller få betydning for 


enkeltpersoners liv eller helbred. 


Whistleblowerpolitikken har til formål at oplyse dig om dine rettigheder efter 
whistleblowerdirektivet ("Whistleblowerdirektivet") og lov om beskyttelse af whistleblowere 


("Whistleblowerloven"). 


Forhold der kan indberettes om via whistleblowerportalen 


Enhver overtrædelse af EU-retten 


For så vidt angår indberetninger om overtrædelse af de specifikke EU-retsakter, der er omfattet 
af Whistleblowerdirektivets anvendelsesområde, gælder der ikke et krav om, at der skal være 
tale om en alvorlig overtrædelse. Whistleblowerdirektivets anvendelsesområde omfatter 
overtrædelser af de EU-retsakter, som er udtømmende opregnet i Del I i bilaget til direktivet, 
og som bl.a. vedrører følgende områder: offentligt udbud, finansielle tjenesteydelser, produkter 


og markeder, forebyggelse af hvidvask af penge og finansiering af terrorisme, produktsikkerhed 


og -overensstemmelse, transportsikkerhed, beskyttelse af privatlivets fred og personoplysninger 


og netværks- og informationssystemers sikkerhed. 
Herudover omfatter det overtrædelser, der skader EU's finansielle interesser, samt 
overtrædelser relateret til det indre marked, herunder overtrædelser af EU-konkurrence- og 


statsstøtteregler. 


Alvorlige lovovertrædelser eller øvrige alvorlige forhold 


Indberetninger om alvorlige lovovertrædelser af dansk ret og EU-retten samt øvrige alvorlige 


forhold omfatter bl.a. oplysninger om: 


. strafbare forhold, herunder overtrædelser af eventuelle tavshedspligter, misbrug af 
økonomiske midler, tyveri, svig, underslæb, bedrageri og bestikkelse, 

. grove eller gentagne overtrædelser af lovgivning, herunder f.eks. lovgivning om 
magtanvendelse, forvaltningsloven, offentlighedsloven samt f.eks. lovgivning, som har 
til formål at sikre folkesundheden, sikkerhed i transportsektoren eller beskyttelse af natur 
og miljø m.v., 

«+ seksuel chikane på arbejdspladsen, 

«+ grove personrelaterede konflikter på arbejdspladsen, f.eks. grov chikane på grund af 
race, 

«+ politisk eller religiøst tilhørsforhold m.v., 

. alvorlige brud på arbejdssikkerheden og 


. alvorlige overtrædelser af databeskyttelseslovgivningen. 


Whistleblowerordningen er et supplement til den direkte og daglige kommunikation hos DanPilot 
om fejl og utilfredsstillende forhold mv. Problemer bør således i første omgang søges løst ved 
henvendelse til f.eks. den ansattes nærmeste leder, HR-afdelingen, tillidsrepræsentant eller 


direkte til ledelsen. 


Henvendelser, der har relation til ansættelsesforholdet, f.eks. fravær, 
samarbejdsvanskeligheder, rygning, alkohol, påklædning, lønforhold m.v., samt forhold, der 
ikke er alvorlige, skal ikke indberettes via whistleblowerportalen, men håndteres via eksempelvis 


nærmeste leder, HR-afdelingen, tillidsrepræsentanter mv. 


I det omfang det er muligt, skal indberetningen dokumenteres gennem vedhæftning af relevante 


dokumenter i digital form. 


Persongruppen 

DanPilots whistleblowerordning giver medarbejdere (uanset ansættelsesformen, inklusiv 
tidligere medarbejdere), bestyrelsesmedlemmer, samarbejdspartnere og leverandører mulighed 
for at foretage anonyme indberetninger, hvis der er en begrundet mistanke om overtrædelser 
af EU-retten eller øvrige alvorlige lovovertrædelser eller øvrige alvorlige forhold, som nævnt 


ovenfor. 


DanPilot har også valgt at stille whistleblowerportalen til rådighed for vores kunder. I den 
forbindelse skal vi bemærke, at kunder ikke er omfattet af Whistleblowerlovens persongruppe 
og det anførte i denne whistleblowerpolitik vedrørende rettigheder og beskyttelse finder derfor 


ikke anvendelse på disse. 


Indberetning via whistleblowerportalen 
Alle omfattet af ovenstående persongruppe kan indgive indberetninger via whistleblowerportalen 


anonymt eller med angivelse af identitet og kontaktinformation. 


Indhold i indberetningen 


Der må alene ske indberetning om personer med tilknytning til DanPilot. 


Indberetningen kan vedrøre følgende kategorier: 
e Medarbejdere i DanPilot, dvs. hvor der er etableret et ansættelsesforhold mellem DanPilot 
som arbejdsgiver og medarbejderen som lønmodtager. Ansættelsesformen er ikke relevant 
(fastansat, deltidsansat, timelønnet, midlertidigt ansat, vikar). 
e Bestyrelsesmedlemmer. 
e Samarbejdspartnere og leverandører. 


e Grundlæggende systemfejl, som ikke kan henføres til en bestemt eller bestemte personer. 


Indberetningsprocedure 
Indberetninger kan alene foretages elektronisk ved udfyldelse og fremsendelse af et online 


spørgeskema, som kan tilgås via følgende link: https://danpilot.dk/about- 


danpilot/whistleblower/ 


Der kan ikke indberettes på anden vis, da en indberetning typisk indeholder fortrolige 


oplysninger, som ikke må sendes over det åbne internet uden kryptering. 


Der kan alene indberettes på dansk og engelsk. 


Fortrolighed og anonymitet 


Alle oplysninger behandles fortroligt og med diskretion. 


Hvis en indberetning ønskes indgivet anonymt, er det afgørende, at der ikke oplyses 
kontaktinformationer (navn, e-mailadresse, telefonnummer mv.), og at whistlebloweren er 
opmærksom på at fjerne metadata fra filer ved vedhæftning af dokumentation, samt at 


whistlebloweren ikke oplyser informationer, der kan føres direkte tilbage til vedkommende. 


Skulle en undersøgelse blive underlagt en ekstern instans, f.eks. politiet, kan DanPilot blive 


tvunget til at oplyse whistleblowerens identitet, såfremt DanPilot er bekendt med denne. 


Hvis oplysninger indberettes fra DanPilots netværk eller et andet overvåget netværk, kan der 
være risiko for, at besøg på whistleblowerportalen logges internt som et led i den almindelige 
logning af brugeraktiviteter. Denne risiko kan undgås ved at indtaste selve web-adressen i en 


browser på en privat eller offentlig computer, der ikke er tilknyttet et overvåget netværk. 


Whistleblowerportalen er designet til at fjerne eller begrænse lagringen af information ved besøg 
og brug af portalen. Whistleblowerportalen understøtter brug af en såkaldt TOR-browser, som 


kan benyttes til at besøge whistleblowerportalen, og sikre anonymiteten i højst mulige omfang. 


Behandling af indberetninger 
BDO Statsautoriseret revisionsaktieselskab er antaget af DanPilot som databehandler. BDO 
Statsautoriseret revisionsaktieselskab leverer og administrerer den tekniske løsning af 


whistleblowerordningen (whistleblowerportalen). 


De indsendte indberetninger via whistleblowerportalen tilgås af få betroede medarbejdere hos 
BDO Statsautoriseret revisionsaktieselskab, som modtager og registrerer indberetningerne og 
videresender dem til DanPilots sekretariatschef. Hvis indberetningen vedrører DanPilots 


direktion, videresender sekretariatschefen indberetningen til bestyrelsesformanden. 


Der foretages en indledende gennemgang af indberetningen for at vurdere, om denne falder 
inden for whistleblowerordningens rammer, om der er behov for en egentlig sagsbehandling af 
forholdet, eller om indberetningen kan henlægges som åbenbart grundløs (eksempelvis, hvis 
indberetningen omhandler forhold eller er indberettet af en person, der ikke er omfattet af 


whistleblowerordningen). 


Hvis der er grundlag for en realitetsbehandling af indberetningen, igangsættes en nærmere 
undersøgelse af forholdet. Efter behov indhentes bistand til behandlingen, f.eks. fra juridiske 


eller andre eksterne rådgivere. 


DanPilot er forpligtet til at registrere din indberetning og alle dokumenter, som DanPilot eller 


BDO har modtaget af dig i forbindelse med din indberetning. 


Formålet med registreringen er bl.a.: 

. at understøtte en bevissikring af de modtagne indberetninger, således at oplysninger, 
som modtages gennem indberetninger, i givet fald kan anvendes som bevis i forbindelse 
med håndhævelsessøgsmål, 

e at sikre den berørte persons ret til et effektivt forsvar i forbindelse med eventuelle 
straffesager eller andre sager, hvor de indberettede oplysninger indgår som led i 
bevisførelsen og 

e at sikre en mulighed for at kæde oplysninger fra flere indberetninger om samme forhold 
sammen i tilfælde, hvor en sådan sammenkædning vil muliggøre relevant opfølgning og 


imødegåelse, som ikke var mulig på baggrund af en enkelt indberetning. 


Bekræftelse og feedback 
I overensstemmelse med kravene derom i Whistleblowerloven vil DanPilot sende dig en 


bekræftelse på modtagelse af indberetningen inden for syv dage efter modtagelsen heraf. 


DanbPilot vil tillige sørge for at give dig feedback på din indberetning hurtigst muligt og ikke 


senere end tre måneder fra bekræftelsen af modtagelsen af din indberetning. 


Såfremt det er i overensstemmelse med gældende ret, herunder relevante regler om 
tavshedspligt, vil du blive underrettet om, hvilke tiltag der er iværksat eller påtænkes iværksæt 
som opfølgning på indberetningen, og om begrundelsen for valget af en sådan opfølgning. I de 
tilfælde, hvor DanPilot ikke inden for tre måneder fra bekræftelsen af modtagelsen har fastlagt 
den relevante opfølgning, vil du blive underrettet derom og om den eventuelle yderligere 


feedback, du kan forvente. 


Behandling af indberettede sager 

Det er muligt at indberette anonymt —- og samtidig følge med i sagen via en 16-cifret nøglekode, 
som vises efter indsendelsen af indberetningen via whistleblowerportalen. Nøglekoden kan ikke 
udleveres på et senere tidspunkt. Det er derfor vigtigt, at du gemmer den 16-cifrede nøglekode, 


såfremt du ønsker at følge med i sagens udvikling. 


Det er desuden muligt efterfølgende at kommunikere anonymt med BDO Statsautoriseret 

revisionsaktieselskab ved brug af den 16-cifrede nøglekode. Kommunikationskanalen anvendes 
til at bekræfte for modtagelsen af indberetningen, og den giver mulighed for at stille eventuelt 
supplerende spørgsmål til whistlebloweren uden at kende vedkommendes identitet. Dette kan 


være en måde at sikre, at indberetningen oplyses tilstrækkeligt til, at den kan behandles. 


Kommunikationskanalen vil ligeledes blive benyttet til at give feedback og til at kommunikere 
en eventuel konklusion på sagen til whistlebloweren i tilfælde af, at vedkommende er anonym. 
I de tilfælde, hvor whistlebloweren ver anonym, gælder følgende tidsfrister i 


whistleblowerportalen: 


e Forinden syv dage kvitteres der for modtagelsen af indberetningen. 

e Sagsbehandlingen sker hurtigst muligt, og det tilstræbes, at sagsbehandlingen ikke 
overstiger 

tre måneder. 

e En konklusion på sagen kommunikeres til whistlebloweren via den anonyme 
kommunikationskanal. 

e Som udgangspunkt slettes alle sager fra whistleblowerportalen inden for 90 dage efter 
indberetningstidspunktet, medmindre fristen forlænges manuelt af modtageren. 

e Whistlebloweren har adgang til sagen via whistleblowerportalen og den 16-cifrede 
nøglekode, 

indtil sagen slettes i portalen. Whistlebloweren har dog maksimalt adgang til sagen i et år 
fra 


indberetningstidspunktet. 


Den person de indberettede oplysninger omhandler 
Medmindre særlige væsentlige og berettigede efterforskningsmæssige hensyn gør sig gældende, 
får den person de indberettede oplysninger omhandler, besked om sagens behandling, når 


indberetningen er modtaget og en undersøgelse er iværksat. 


Beskyttelsesbetingelser 
Whistleblowerloven indeholder nogle særlige bestemmelser om beskyttelse af whistleblowere 
mod repressalier m.v. Vi gør opmærksom på, at kunder ikke er omfattet af beskyttelsen i 


Whistleblowerloven. 


Det følger af Whistleblowerloven, at lovens beskyttelse kun gælder, hvis du havde en rimelig 


grund til at antage, at de indberettede oplysninger var korrekte på tidspunktet for 


indberetningen, og de indberettede oplysninger henhørte under whistleblowerordningens 
anvendelsesområde, som er beskrevet ovenfor. Hvis du i god tro indberetter ukorrekte 
oplysninger om overtrædelser, vil du også være omfattet af beskyttelsen. Du nyder ikke 
beskyttelse efter Whistleblowerloven, hvis du bevidst indberetter urigtige oplysninger, eller 
indberetter oplysninger om overtrædelser, som er åbenbart grundløse, herunder ubegrundede 
rygter og sladder. Konsekvenserne af at indgive en indberetning i ond tro er nærmere beskrevet 


nedenfor. 


Du kan ikke gyldigt give afkald på din rettigheder, herunder din beskyttelse. 


Beskyttelsens indhold (Dine rettigheder) 


Ansvarsfrihed for brud på tavshedspligt og indsamling af informationer 


Hvis du opfylder beskyttelsesbetingelserne, vil du ikke anses for at have tilsidesat en lovbestemt 
tavshedspligt, og du ifalder ikke nogen form for ansvar herfor, forudsat at du havde rimelig 
grund til at antage, at indberetningen var nødvendig for at afsløre en overtrædelse, der er 
omfattet af whistleblowerordningens anvendelsesområde. Du vil endvidere ikke ifalde ansvar for 
at skaffe dig adgang til de oplysninger, som er indberettet, forudsat en sådan handling ikke 


udgør en selvstændig strafbar handling. 


Beskyttelse mod repressalier 
Hvis du opfylder beskyttelsesbetingelserne, vil du være omfattet af Whistleblowerlovens 


beskyttelse mod repressalier, herunder trussel om eller forsøg på repressalier som følge af, at 
du har foretaget en indberetning, ligesom du ikke må hindres eller forsøges hindret i at foretage 


indberetninger. 


Ved repressalier forstås enhver form for direkte eller indirekte handling eller undladelse, som 
finder sted i en arbejdsrelateret sammenhæng, der er en følge af intern eller ekstern 
indberetning eller af offentliggørelse og forårsager eller kan forårsage whistlebloweren 


uberettiget skade. 


Ansøgning om afvisning af søgsmål 


Du har ret til at påberåbe dig en indberetning for at søge afvisning af søgsmål, hvis du opfylder 
beskyttelsesbetingelserne. Bestemmelsen indebærer en beskyttelse af whistlebloweren i det 
tilfælde, hvor en modpart har anlagt en retssag mod whistlebloweren. I et sådant tilfælde har 


whistlebloweren 


ret til at søge afvisning af søgsmålet under henvisning til, at der er tale om en indberetning 


omfattet af Whistleblowerloven. 


Som eksempel på sådanne retssager kan bl.a. nævnes retssager omhandlende injurier, 
krænkelse af  sophavsrettigheder, tilsidesættelse af tavshedspligt, overtrædelse af 
databeskyttelsesretlige regler, videregivelse af forretningshemmeligheder eller erstatningskrav 


støttet på privat, offentlig eller kollektiv arbejdsret. 


Mulige udfald af en indberetning 


Konsekvenser for whistleblowere 


Som nævnt ovenfor følger det bl.a. af Whistleblowerloven, at du skal have rimelig grund til at 
antage, at de indberettede oplysninger var korrekte på tidspunktet for indberetningen. Hvorvidt 
du er i god tro om oplysningernes korrekthed vil blive vurderet på baggrund af de konkrete 
omstændigheder, herunder de oplysninger, som du havde til rådighed på 
indberetningstidspunktet. Indberetninger indgivet i god tro vil ikke have ugunstige konsekvenser 
for dig. 


Derimod kan det få konsekvenser for dig som ansat, hvis du bevidst indberetter urigtige 
oplysninger f.eks. med henblik på at chikanere eller på anden måde skade andre ansatte eller 


medlemmer af bestyrelsen. 


Personer, som indgiver en indberetning i ond tro, kan blive gjort til genstand for disciplinære, 
civilretlige (herunder kontraktretlige), strafferetlige, administrative og ansættelsesretlige 


sanktioner. 


Denne whistleblowerpolitik yder dig ikke beskyttelse mod disciplinære foranstaltninger, hvis du 
selv er skyld eller medskyldig i de overtrædelser, som du indberetter. Efter omstændighederne 
kan det dog tillægges vægt som en formildende omstændighed, hvis du selv indberetter 


oplysninger om overtrædelser, som du er eller har været involveret i. 


Konsekvenser for de berørte personer 


Afhængig af omstændighederne kan en indgivet indberetning f.eks. resultere i følgende 


konsekvenser for de berørte personer: 


. en disciplinærsag mod berørte ansatte, der kan føre til en advarsel, eller at 


ansættelsesforholdet bringes til ophør, 


e en sag mod berørte bestyrelsesmedlemmer, der kan føre til, at bestyrelseshvervet 
bringes til ophør eller 


. en politianmeldelse af de berørte personer og efterfølgende strafferetlig forfølgning. 


En indberetning vil som udgangspunkt ikke medføre konsekvenser for de berørte personer, hvis 
udsagnene i indberetningen ikke er understøttet af beviser eller understøttes ved nærmere 


undersøgelser af indberetningen. 


Behandling af personoplysninger 
DanPilot er dataansvarlig for behandlingen af de personoplysninger, der er nødvendig for 


håndteringen af whistleblowerordningen. 


Indsamlingen af personoplysninger afgivet i forbindelse med en indberetning til 
whistleblowerordningen og den behandling af personoplysninger, der sker i forbindelse med 
opfølgningen på en indberetning, er i almindelighed reguleret af databeskyttelseslovgivningen, 
herunder Databeskyttelsesforordningen og de supplerende regler i lov nr. 502 af 23. maj 2018 
om supplerende bestemmelser til forordning om beskyttelse af fysiske personer i forbindelse 
med behandling af personoplysninger og om fri udveksling af sådanne oplysninger 


("Databeskyttelsesloven"). 


Behandlingen af personoplysningerne kan ske, når det er nødvendigt for at håndtere 


indberetninger, der er modtaget i DanPilots whistleblowerordning. 
Efter Databeskyttelsesforordningen består der en oplysningspligt over for registrerede, herunder 
whistleblowere, berørte personer og enhver tredjemand nævnt i indberetningen. Denne 


oplysningspligt giver anledning til at supplere de ovennævnte afsnit med følgende forhold. 


Kategorier af personoplysninger 


DanPilot vil i forbindelse med håndteringen af en indberetning behandle de personoplysninger, 
der er anført i indberetningen. De personoplysninger, som navnlig behandles som led i en 
indberetning, er identitets- og kontaktoplysninger samt beskrivelsen af forholdet/hændelsen, 
som førte til en indberetning, herunder efter omstændighederne følsomme personoplysninger 


samt oplysninger om strafbare forhold og andre rent private forhold. 


Undersøgelsen af indberetningen kan også medføre indsamling og behandling af yderligere 


personoplysninger end angivet i indberetningen. 


Formålene med og retsgrundlaget for behandlingen af personoplysninger 

DanPilot kan behandle personoplysninger om whistleblowere, berørte personer og andre 
personer, som er nævnt i indberetninger, når det er nødvendigt for at behandle 
indberetningerne, der er modtaget i whistleblowerordningen oprettet i henhold til 


Whistleblowerloven. 


De personoplysninger, som navnlig behandles i forbindelse med en indberetning, er navn og 
kontaktdetaljer samt personoplysninger indeholdt i beskrivelsen af forholdet/hændelsen, som 
førte til en indberetning, herunder efter omstændighederne oplysninger om strafbare forhold og 


andre rent private forhold. 


Der kan også ske behandling af personoplysninger, når behandlingen af sådanne 
personoplysninger er nødvendig for selve opfølgningen på indberetningerne. Det kan f.eks. være 
den behandling af personoplysninger, der sker i forbindelse med afvikling af samtaler med 
relevante arbejdstagere, medlemmer af direktionen og bestyrelsen, ansættelsesretlig 


sanktionering samt underretning af relevante myndigheder og indgivelse af politianmeldelse. 


Det er ikke hensigten at indsamle følsomme  personoplysninger, herunder f.eks. 
helbredsoplysninger, gennem whistleblowerordningen. Det kan imidlertid vise sig at være 
relevant og nødvendigt i forbindelse med en undersøgelse af de indberettede forhold (f.eks. hvis 
der i forbindelse med indberetning af forhold vedrørende arbejdssikkerhed skal behandles 


oplysninger om potentielle arbejdsskader eller mulige ulykker på arbejdspladsen). 


Retsgrundlaget for den nødvendige behandling af alle kategorier af personoplysninger følger af 
8 22 i Whistleblowerloven. 


Særligt for kunder 

Retsgrundlaget for behandlingen af almindelige personoplysninger er 
Databeskyttelsesforordningens artikel 6, stk. 1, litra f, da DanPilot har en legitim interesse i at 
følge op på indberetningerne indgivet i whistleblowerportalen. Hvis DanPilot som led i 
håndteringen af indberetninger behandler oplysninger om strafbare forhold er retsgrundlaget 


Databeskyttelseslovens 8& 8, stk. 3. 


Efter omstændighederne vil følsomme personoplysninger kunne behandles efter 


Databeskyttelsesforordningens artikel 9, stk. 2, litra f. 

Kategorier af modtagere af personoplysninger 
Det kan være nødvendigt for DanPilot at videregive personoplysninger fra en indberetning til 


andre. Der kan f.eks. ske videregivelse eller overladelse af personoplysninger til følgende 


kategorier af modtagere: 


« Autoriserede medarbejdere i relevante enheder/afdelinger inden for DanPilots 
organisation 

.- BDO Statsautoriseret revisionsaktieselskab og eventuelle andre databehandlere, som på 
vegne af og efter instruks fra DanPilot administrerer whistleblowerordningen og i den 
forbindelse leverer juridisk, teknisk og administrativ bistand 

.- Eksterne rådgivere, der bistår f.eks. med juridisk assistance i forbindelse med 
håndteringen af en konkret indberetning 

. Offentlige myndigheder, f.eks. politiet, såfremt videregivelsen sker for at imødegå 


indberettede overtrædelser. 


Oplysningspligt overfor berørte personer og enhver tredjemand nævnt i indberetninger 
DanPilot har en oplysningspligt overfor berørte personer og enhver tredjemand nævnt i 
indberetninger om behandlingen af deres personoplysninger i forbindelse med håndteringen af 
en indberetning. Som udgangspunkt skal specifikke oplysninger gives til dem inden for en rimelig 
frist efter indsamlingen af personoplysningerne, men senest inden for en måned. 
Oplysningspligten kan dog efter en konkret vurdering udskydes eller undlades f.eks. af hensyn 
til efterforskning af en sag, af hensyn til de særlige regler om fortrolighed i Whistleblowerloven 
eller af afgørende hensyn til DanPilot, herunder hensyn til selskabets forretningsgrundlag, 
forretningspraksis, knowhow m.v., som overstiger hensynet til de registrerede. Undtagelse fra 
oplysningspligten kan ske, hvis og i det omfang, det følger af Databeskyttelsesforordningens 
artikel 14, stk. 5, eller Databeskyttelseslovens 8& 22, stk. 1. 


Overførsel til tredjelande 


Personoplysninger, der indsamles og opbevares i den tekniske whistleblowerløsning, vil ikke 
blive overført til et tredjeland, dvs. lande uden for EU/EØS. 


I det omfang behandlingen af dine personoplysninger i forbindelse med opfølgningen på en 

indberetning måtte indebære overførsel til et tredjeland, f.eks. ved benyttelse af en hosting- 
leverandør etableret i et land uden for EU/EØS, vil DanPilot sikre, at en sådan overførsel til 
enhver tid er lovlig, herunder at Databeskyttelsesforordningens krav om etablering af 
tilstrækkeligt beskyttelsesniveau for overførslen er opfyldt, ligesom du vil blive oplyst nærmere 


derom. 

Opbevaring af personoplysninger 

Indberetninger vil kun blive opbevaret så længe, det er nødvendigt og forholdsmæssigt for at 
overholde de krav, der følger af Whistleblowerloven. Det indebærer, at opbevaringen ikke 
udstrækkes ud over, hvad der er nødvendigt for at sikre krav i medfør af Whistleblowerloven, 
herunder navnlig whistlebloweres og berørte personers eventuelle behov for bevissikring samt 
DanPilots pligt til at følge op på modtagne indberetninger, herunder ved at kæde sådanne 


indberetninger sammen med tidligere modtagne indberetninger. 


Som udgangspunkt vil indberetninger slettes efter 90 dage i whistleblowerportalen, med mindre 


at fristen manuelt forlænges af modtageren. 


Der vil løbende blive foretaget en konkret vurdering af, hvor længe fortsat opbevaring af tidligere 
modtagne indberetninger er nødvendig. I den konkrete vurdering vil det indgå, om det er 
sandsynligt, at personer med krav på beskyttelse efter Whistleblowerloven vil kunne få behov 
for at dokumentere den pågældende indberetning. Det vil derudover tale for fortsat opbevaring, 
hvis der kan være grund til at tro, at indberetningen vil kunne bestyrkes af senere indkomne 
indberetninger om samme forhold, f.eks. fordi DanPilot allerede har modtaget flere 
indberetninger om samme emne. Fortsat opbevaring kan endvidere være nødvendigt for at 


opfylde en retlig forpligtelse i anden lovgivning. 


Hvis der gennemføres en disciplinær sanktion over for en indberettet medarbejder, eller der i 
øvrigt foreligger grunde til, at det er sagligt og nødvendigt fortsat at opbevare oplysninger, kan 
oplysningerne opbevares på den pågældende medarbejders personalesag. Oplysningerne skal i 
så fald slettes senest 5 år efter medarbejderens fratrædelse, medmindre det i det konkrete 
tilfælde stadig er sagligt og nødvendigt at opbevare oplysningerne, f.eks. som følge af 


verserende retssag. 


Dine rettigheder 


Som registreret - dvs. en whistleblower, berørt person eller tredjemand, som er nævnt i 
indberetningen - har du følgende specifikke rettigheder, medmindre der undtagelsesvist følger 


andet af databeskyttelseslovgivningen: 


Indsigtsret 
Du har ret til at anmode om indsigt i de personoplysningerne, som vi behandler om dig, og i den 
forbindelse også ret til at få udleveret en kopi af dine personoplysninger samt modtage 


information om: 

.… Formålene med behandlingen 

. Kategorierne af personoplysninger 

«+ Modtagere eller kategorier af modtagere, herunder modtagere i eventuelle tredjelande 
og i den forbindelse de fornødne garantier for overførslen 

. Opbevaringsperioden eller kriterierne for fastsættelse af denne 

. Retten til berigtigelse, sletning, begrænsning og indsigelse imod behandlingen af dine 
personoplysninger 

« Retten til at klage til Datatilsynet 


«+ Hvorfra dine personoplysninger stammer, hvis de ikke er indsamlet hos dig. 


Ret til berigtigelse 
Du har ret til at få urigtige personoplysninger om dig selv berigtiget uden unødig forsinkelse 


samt ret til at anmode om at få fuldstændiggjort ufuldstændige personoplysninger. 


Ret til sletning ("retten til at blive glemt") 

Du har ret til at anmode om at få personoplysninger om dig selv slettet uden unødig forsinkelse 
under 

visse omstændigheder, eksempelvis hvis personoplysningerne ikke længere er nødvendige til at 


opfylde de formål, hvortil de blev indsamlet eller på anden vis behandlet. 


Ret til begrænsning af behandling 
Du har ret til at anmode om begrænsning af behandlingen af dine personoplysninger, 


eksempelvis i forbindelse med at rigtigheden af dine personoplysninger bestrides. 


Ret til dataportabilitet 

Du har ret til at anmode om at modtage de personoplysninger, som du selv har afgivet til os, i 
et struktureret, almindeligt anvendeligt og maskinlæsbart format samt ret til at anmode om at 
få transmitteret disse personoplysninger til en anden dataansvarlig, hvis visse nærmere 


betingelser er opfyldt. 


Ret til indsigelse 
Du har ret til at gøre indsigelse mod den behandling, som dine personoplysninger undergives 
som led i behandlingen af en indberetning i whistleblowerordningen. Er indsigelsen berettiget, 


må fortsat behandling af personoplysningerne ikke ske. 

Ret til at klage til Datatilsynet 

Er du uenig med den måde, hvorpå DanPilot behandler dine personoplysninger, har du ret til at 
indgive en klage herom til Datatilsynet. Datatilsynets kontaktinformationer kan du finde på 
datatilsynets hjemmeside. Vi håber dog på, at du i første omgang vil kontakte os ved brug af 


nedenstående kontaktoplysninger, således at vi kan forsøge at nå til enighed. 


Du kan gøre brug af dine rettigheder ved at kontakte DanPilots DPO, advokat Michael Gorm 


Madsen, mail: michaelgorm.madsen&Gtwobirds.com. 


Ekstern whistleblowerordning 

Der er i medfør af Whistleblowerloven etableret en ekstern whistleblowerordning hos 
Datatilsynet, hvor hele den beskyttede personkreds i loven (og ikke kun arbejdstagere) har 
mulighed for at indgive indberetninger om alle de forhold, der også kan indberettes i DanPilots 
interne whistleblowerordning, herunder indberetninger om overtrædelser af EU-retten, 
indberetninger som i øvrigt vedrører alvorlige lovovertrædelser eller øvrige alvorlige forhold. Du 


kan tilgå den eksterne whistleblowerordning på whistleblower.dk. 


Dertil har en række offentlige myndigheder etableret eksterne whistleblowerordninger til brug 
for indberetning af overtrædelser af særlovgivningen. Det gælder bl.a. Finanstilsynet, 


Arbejdstilsynet, Miljøstyrelsen og Erhvervsstyrelsen. 


Proceduren for indberetning til en ekstern whistleblowerordning 
En ekstern whistleblowerordning muliggør både skriftlig og mundtlig indberetning, og på din 


anmodning kan indberetning ske via et fysisk møde inden for en rimelig frist. 


Vælger du at indberette til en ekstern whistleblowerordning, vil du modtage en bekræftelse på 
indberetningen inden for syv dage efter modtagelsen heraf, medmindre du udtrykkeligt har 
anmodet om andet, eller der er rimelig grund til at antage, at en bekræftelse på indberetningen 


vil bringe beskyttelsen af din identitet i fare. 

Den offentlige myndighed skal give dig feedback på din indberetning inden for en rimelig frist, 
der ikke overstiger tre måneder fra bekræftelsen af modtagelsen, eller seks måneder i behørigt 
begrundede tilfælde. 

Du vil modtage underretning om det endelige resultat af undersøgelser, der er udløst af 


indberetningen, hvis sådan meddelelse ikke er givet i forbindelse med feedback. 

Påtænker den offentlige myndighed at videregive oplysninger, ud fra hvilke din identitet direkte 
eller indirekte kan udledes, skal myndigheden underrette dig, medmindre underretningen vil 


bringe relaterede undersøgelser eller retssager i fare. 


En ekstern whistleblowerordning kan afvise indberetninger, der ikke er omfattet af 
Whistleblowerlovens anvendelsesområde og er ikke forpligtet til at videresende disse til anden 
myndighed. En ekstern whistleblowerordning kan i tilfælde af stor tilstrømning af indberetninger 


bestemme, at indberetninger af mere alvorlig karakter skal prioriteres. 


Valg af indberetningskanal 


Du kan selv vælge, om du ønsker at indgive din indberetning til DanPilots whistleblowerordning 
eller til en relevant ekstern whistleblowerordning eller begge dele. Vi vil dog gerne opfordre dig 
til at benytte DanPilots interne whistleblowerordning i de tilfælde, hvor overtrædelsen kan 


imødegås effektivt internt, og hvor du vurderer, at der ikke er risiko for repressalier. 


Spørgsmål 
Alle spørgsmål vedrørende whistleblowerordningen kan rettes skriftligt til direktionssekretariatet 


(direktionssekretariatetædanpilot.dk) eller telefonisk til sekretariatschefen. 


Vedtaget på bestyrelsesmødet den 4. december 2023. 

